Michel dij Bonavé/Prim Gené, set e mesa
Artorn

Prim Gené, set e mesa 
Silensi,
për boneur
adess l’é chiel ësgnor
dij pensé lìber e sclint.
La neuit frèida
l’ha coatà 
folìa e babìa
ëd l’òm ch’a l’ha por
dël doman
e a-j fà festa 
për feslo amis.
Gris ëd lë mnis
l’é ’l cel pietos
ch’a vorerìa fioché sust,
nopà a sà nen
andoa sëmnelo
se pa ’ndoa
a seurto crij ëd dolor.
Ëd le matarià 
pì gnanca n’arson 
antant che ’l màntes dël temp
a ’ncamin-a n’àutra sofià.
Silensi, 
për boneur,
a stërmé ij ringret
con promësse d’arvangia, 
con ël nas ch’a smangia,
fiusa ’d sorprèisa 
ch’a rangia! 
Bon pro
a chi savrà
vive al mej lòn che ’l cel
a-j mandrà, 
con ël cheur ch’a sapia dì
semper mersì.

Bussolin, al prim ëd Gené 2011 

Michel dij Bonavé
Poesìa
Leteratura piemontèisa